ID-DEĊIŻJONI Nru 201
tal-15 ta’ Diċembru 2004
fuq mudelli ta’ formoli meħtieġa għall-applikazzjoni tar-Regolamenti tal-Kunsill (KEE) Nru 1408/71 u (KEE) Nru 574/72 (serje E 400)
(Test b’rilevanza għaż-ŻEE u għall-Ftehim UE/Żvizzera)
(2005/376/KE)
IL-KUMMISSJONI AMMINISTRATTIVA DWAR SIGURTÀ SOĊJALI GĦAL ĦADDIEMA MIGRATORJI,
Waqt li kkunsidrat l-Artikolu 81(a) tar-Regolament tal-Kunsill (KEE) Nru 1408/71 ta’ l-14 ta’ Ġunju 1971 dwar l-applikazzjoni ta’ skemi ta’ sigurtà soċjali għal persuni impjegati, għal persuni li jaħdmu għal rashom u għal membri tal-familji tagħhom li jiċċirkolaw fil-konfini tal-Komunità (1), li bis-saħħa tiegħu hu d-dmir tal-Kummissjoni Amministrattiva li tittratta l-materji amministrattivi kollha li joħorġu mir-Regolament (KEE) Nru 1408/71 u regolamenti sussegwenti,
Waqt li kkunsidrat l-Artikolu 2(1) tar-Regolament (KEE) Nru 574/72, li jippreskrivi l-proċedura għall-implimentazzjoni tar-Regolament (KEE) Nru 1408/71 (2), li bis-saħħa tiegħu hu d-dmir tal-Kummissjoni Amministrattiva li tfassal mudelli ta’ dokumenti meħtieġa għall-applikazzjoni tar-Regolamenti 1408/71 u 574/72,
Waqt li kkunsidrat id-Deċiżjoni Nru 146 ta’ l-10 ta’ Ottubru 1990 dwar l-interpretazzjoni ta’ l-Artiklu 94(9) tar-Regolament (KEE) Nru 1408/71 (3),
Waqt li kkunsidrat id-Deċiżjoni Nru 155 tas-6 ta’ Lulju 1994 fuq mudelli ta’ formoli meħtieġa għall-applikazzjoni tar-Regolamenti tal-Kunsill (KEE) Nru 1408/71 u (KEE) Nru 574/72 (E 401 sa 411) (4),
Waqt li kkunsidrat id-Deċiżjoni Nru 157 ta’ l-1 ta’ Lulju 1995 fuq mudelli ta’ formoli meħtieġa għall-applikazzjoni tar-Regolamenti tal-Kunsill (KEE) Nru 1408/71 u (KEE) Nru 574/72 (E 401 sa 411) (5),
Billi:
(1)
It-tkabbir ta’ l-Unjoni Ewropea fl-1 ta’ Mejju 2004 jitlob li l-formoli fis-serje E 400 jkunu addattati;
(2)
Il-Ftehim fuq Żona Ekonomika Ewropea (Ftehim ŻEE) tat-2 ta’ Mejju 1992, supplementat bil-Protokoll tas-17 ta’ Marzu 1993, Anness VI, jimplimenta Regolamenti (KEE) Nru 1408/71 u (KEE) Nru 574/72 fiz-Żona Ekonomika Ewropea;
(3)
Il-Komunità Ewropea u l-Istati Membri tagħha, u l-Konfederazzjoni Żvizzera ikkonkludew Ftehim fuq iċ-ċaqliq ħieles ta’ persuni (Ftehim Żvizzeru) li daħal fis-seħħ fl-1 ta’ Ġunju 2002. Anness II tal-Ftehim jirreferi għar-Regolamenti (KEE) Nru 1408/71 u (KEE) Nru 574/72;
(4)
Għal raġunijiet prattiċi, il-formoli użati fl-Unjoni Ewropea u taħt il-Ftehim ŻEE u Żvizzeru għandhom ikunu identiċi.
IDDEĊIDIET KIF ĠEJ:
1.
Id-Deċiżjon Nru 155 hija mħassra u l-mudelli tal-formoli E 401, E 402, E 403, E 404, E 405, E 406, E 407 u E 411 riprodotti f’dik id-deċiżjoni huma sostitwiti mill-mudelli tal-formoli mehmużin hawnhekk.
2.
Il-mudell tal-formola E 413F riprodott fid-Deċiżjoni Nru 146 hu mħassar.
3.
Deċiżjoni Nru 157 hija mħassra.
4.
L-awtoritajiet kompetenti ta’ l-Istati Membri għandhom jagħmlu aċċessibbli lill-partijiet involuti l-formoli skond il-mudelli mehmużin hawnhekk. Dawn il-formoli għandhom ikunu aċċessibbli fil-lingwi uffiċjali tal-Komunità u impaġnati b’mod li l-verżjonijiet differenti jistgħu jkunu sovrapposti perfettament, u hekk jagħmluha possibbli għal dawk kollha indirizzati li jirċievu l-formola stampata bil-lingwa tagħhom stess.
5.
Din id-deċiżjoni għandha tapplika mill-ewwel jum tax-xahar wara l-pubblikazzjoni tagħha fil-Ġurnal Uffiċjali ta’ l-Unjoni Ewropea.